
RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI

în intervalul 13.10.2026, ora 08.00 – 14.10.2026, ora 08.00
I. SITUAŢIA HIDRO-METEOROLOGICĂ

1. Situația și prognoza hidrologică pe râurile interioare şi Dunăre din 14.10.2026, ora 07.00
RÂURI
Debitele au fost în creștere, ca urmare a precipitațiilor înregistrate și propagării, pe râurile din bazinele hidrografice: Jiu (exceptând bazinul superior), Olt (exceptând bazinul mijlociu), Argeș, Vedea, Ialomița, cursul inferior al Someșului, cursurile mijlocii și inferioare ale Mureșului, Buzăului, Trotușului, Moldovei și Sucevei, cursul superior al Prutului și pe cele din Dobrogea.

Pe râurile din bazinele: Crasna, Barcău, Crișuri, Arieș, Târnave, Bega, Timiș, Bârzava, Caraș, Nera, Cerna, bazinul superior al Jiului și bazinul mijlociu al Oltului debitele au fost relativ staționare, iar pe celelalte râuri au fost în scădere.

Debitele se situează sub mediile multianuale lunare, cu valori cuprinse între 30–90% din acestea, mai mari (în jurul și peste mediile lunare) pe râurile din bazinele: Moldova, bazinele superioare ale Oltului, Buzăului și Trotușului și mai mici (sub 30 %) pe râurile din bazinele: Crasna, Barcău, Crișuri, Vedea, Jijia, bazinul mijlociu și inferior al Jiului, bazinul superior al Prutului și pe cele din Dobrogea.

Nivelurile pe râuri la stațiile hidrometrice se situează sub COTELE DE ATENȚIE.
Debitele vor fi în general în scădere exceptând râurile din bazinele Crasna, Barcău, Crișuri, Bega, Timiș, Bârzava, Caraș, Nera, Cerna, unde vor fi relativ staționare, iar pe cursurile inferioare ale Someșului, Mureșului, Vedei, Argeșului și Ialomiței vor fi în creșetre prin propagare. 

Sunt posibile creșteri mai importante de niveluri și debite, pe unele râuri din zonele de deal și munte din centrul și estul țării, ca urmare a precipitațiilor prognozate și propagării.

Nivelurile pe râuri la stațiile hidrometrice se vor situa sub COTELE DE ATENȚIE.

DUNĂRE
Debitul la intrarea în țară (secțiunea Baziaș) în intervalul 13 – 14.10.2026 a fost staționar, având valoarea de 1200 m3/s, sub media multianuală a lunii octombrie (3900 m3/s). 

În aval de Porțile de Fier debitele au fost în creștere ușoară pe sectoarele Gruia – Calafat și Cernavodă – Galați și în scădere pe sectoarele Bechet – Călărași și Isaccea – Tulcea.

Debitul la intrarea în țară (secțiunea Baziaș) va fi în creștere ușoară. (1250 m3/s).

În aval de Porțile de Fier debitele vor fi în creștere ușoară pe sectorul Gruia - Calafat și relativ staționare pe sectorul Bechet – Tulcea.

2. Situația meteorologică în intervalul 13.10.2026, ora 09.00 – 14.10.2026, ora 06.00
ÎN ŢARĂ

Vremea a continuat să se răcească mai accentuat în Dobrogea, sudul și estul Munteniei precum și în sudul, vestul și nordul Olteniei, iar raportat la mediile climatologice, abaterile termice au fost de 5...6 grade local în sudul, sud estul și centrul țării. Cerul a fost mai mult senin în vest și nord-vest și a prezentat înnorări în rest. Au fost ploi ce au avut și caracter de aversă în Dobrogea, cea mai mare parte a Olteniei (unde izolat au fost și descărcări electrice), local în Muntenia și pe arii mai restrânse în Transilvania și Moldova. Cantitățile de apă au fost în general de 2...12 l/mp cu valori mai mari în Oltenia (în jurul a 16 l/mp) și în Muntenia (până la 24 l/mp). Vântul a suflat slab și moderat, cu intensificări mai ales ziua în Dobrogea (până la 68 km/h), în sudul Moldovei și în estul Munteniei (până la 47...50 km/h), în Banat și sud-vestul Crișanei (până la 40...47 km/h), precum și izolat în zona Subcarpaților de Curbură (peste 70 km/h). În zona înaltă a Carpaților Meridionali, la peste 2000 m altitudine au fost precipitații sub formă de lapoviță. S-a menținut strat de zăpadă de 10 cm la Vf. Omu. Temperaturile maxime s-au încadrat între 10 grade la Joseni, Brașov, Întorsura Buzăului și Bârnova și 19 grade la Drobeta-Turnu Severin, iar la ora 06 se înregistrau temperaturi cuprinse între -2 grade la Toplița și 13 grade la Constanța-dig. Pe alocuri a fost ceață, dimineața în Banat și Crișana, iar noaptea în Oltenia, Muntenia și Transilvania. Observație: de ieri dimineață, de la ora 6, au fost în vigoare două atenționări cod galben pentru fenomene meteorologice periculoase imediate emise de către CNPM pentru Muntenia (pentru intensificări ale vântului).

LA BUCUREŞTI

Vremea s-a menținut rece. Cerul a fost mai mult noros, iar trecător după-amiaza și seara, a plouat slab. Vântul a suflat slab și moderat. Temperatura maximă a fost de 14 grade la Afumați și 15 grade la Filaret și Băneasa, iar la ora 6 se înregistrau 8 grade la Afumați și Băneasa și 9 grade la Filaret.

3. Prognoza meteorologică în intervalul 14.10.2026, ora 09.00 – 15.10.2026, ora 09.00
ÎN ŢARĂ

Valorile termice se vor situa sub mediile climatologice în cea mai mare parte a țării. Cerul va fi variabil, cu înnorări și pe arii restrânse ploi slabe (în general 2...8 l/mp) pe parcursul zilei în Oltenia și posibil în Muntenia și Dobrogea, iar spre sfârșitul nopții în Moldova și cu totul izolat în Maramureș. Vântul va sufla slab și moderat, cu intensificări în zona montană înaltă (în special a Munților Banatului, a Carpaților Meridionali și a Carpaților de Curbură) unde vor fi rafale de 60...80 km/h, iar pe parcursul zilei în sudul Moldovei, estul Munteniei și Dobrogea (viteze de 50...70 km/h). Temperaturile maxime vor fi cuprinse între 11 și 20 de grade (cele mai ridicate valori urmând a se înregistra în Oltenia), iar cele minime se vor încadra între -2 și 8 grade, cu valori mai scăzute în depresiunile Carpaților Orientali, spre -4 grade, dar și mai ridicate pe litoral, până spre 10 grade. Dimineața și noaptea, izolat va fi ceață și brumă.

LA BUCUREŞTI

Vremea va fi mai rece decât în mod normal pentru această perioadă. Cerul va avea unele înnorări, iar vântul va sufla slab până la moderat. Temperatura maximă va fi de 16...17 grade, iar cea minimă de 5...6 grade, mai scăzută în zona periurbană până spre 2 grade. Spre sfârșitul intervalului vor fi condiții de ceață.

II. CALITATEA APEI


Nu s-au înregistrat evenimente deosebite.
III. CALITATEA MEDIULUI

1. În domeniul aerului

Agenţia Naţională pentru Mediu și Arii Protejate informează că, din rezultatele analizelor efectuate în data de 08.10.02026 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot) și SO2 (dioxid de sulf). Media zilnică (50 µg/m3)pentru PM10 (pulberi în suspensie cu diametrul sub 10 microni) a fost depășită la următoarele stații: B-4 (50µg/m3)-(Mun.București), TL-1 (63µg/m3)-(oras Tulcea-jud. Tulcea). Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

Comisariatul Județean Constanța din cadrul Gărzii Naționale de Mediu informează despre producerea, în data de 13.10.2026, ora 11.00,  unui incendiu cu dejagari mari de fum în atmosferă, la o depozitare de deseuri metalice aparținând SC Tehnoinvest Balkan SRL pe aprox. 1.000 mp in Dana 116 a Portului Constanta. ISU Dobrogea intervine cu trei autospeciale de stingere cu apa si un echipaj SMURD. Nu au fost inregistrate victime și nu a fost activat sisternul RO-ALERT. Nu se cunosc deocamdată cauzele declansarii incendiului. 

2. În domeniul solului și vegetației
Garda Forestieră Timișoara revine cu informații suplimentare despre incendiul izbucnit în data de 17.09.2026, la ora 17.01, în zona localității Băile Herculane, pe raza Ocolului Silvic Băile Herculane, jud. Caraș-Severin (cauza-reaprindere). Suprafața afectată în data de 09.10.2026 este de 1207,59 ha de litieră, coronament, subteran, vegetație. Incendiul este în desfășurare, intervin 599 silvicultori, 875 pompieri militari, 54 pompieri civili, 17 polițiști, 30 jandarmi și 10 cetățeni pentru stingere, cu ajutorul a 36 elicoptere Black Hawk (925 aruncări de apă), 973 unelte specifice PSI, 82 turbosuflante, 52 autospeciale ISU, 14 autocisterne, 207 rucsace de apa, 12 drone, 1 autospeciala POA, 1 container-modul. Vom reveni cu informatii suplimentare.

Garda Forestieră Timișoara revine cu informații suplimentare despre incendiul izbucnit în data de 16.09.2026, la ora 21.00, în zona localității Topleț, pe raza Ocolului Silvic Băile Herculane, jud. Caraș-Severin (cauza-reaprindere). Suprafața afectată, până în data de 13.10.2026, este de 993.71 ha de litieră, coronament, subteran, vegetație. Incendiul este în desfășurare, intervin 203 silvicultori și 213 pompieri militari pentru stingere. Cauza inițială a declanșării incendiului o reprezintă utilizarea necorespunzătoare a focului deschis pentru curațarea vegetației. Vom reveni cu informatii suplimentare.

Administrația Națională Rezervația Biosferei  Delta Dunării informează că, în data de 12.10.2026, ora 16:30, a izbucnit un incendiu de vegetație în zona de nord a grindului Litcov, in extravilanul loc Crisan, jud Tulcea. Au ars circa 8 ha vegetatie uscata, stuf si papura. Incendiul s-a stins in aceeasi zi, la ora 19.30. Nu au fost afectate obiective socio-economice. Nu se cunosc cauzele declansatoare.

3. În domeniul supravegherii radioactivităţii mediului

Nu s-au înregistrat evenimente deosebite.

4. În municipiul Bucureşti

Nu s-au înregistrat evenimente deosebite. 

